De tre fly, som Radio24syv har undersøgt, har registreringsnumrene N223GA, N616RK og N977GA, og sidstnævnte fly har tidligere været brugt af CIA i udleveringssager

Ved du noget? Tip os på sms 1224 (alm. sms-takst) eller send en mail til 1224@eb.dk.

Tre forskellige statsfly fra USA, der har tråde til den amerikanske efterretningstjeneste CIA og tidligere udleveringssager, er i perioden 2011-2016 landet i Københavns Lufthavn flere gange via lande, hvor CIA har haft hemmelige torturfængsler.

Det fremgår af landingstilladelser og flyveplaner, som Radio24syv har fået aktindsigt i hos Trafikstyrelsen og hos den statslige luftfartstjeneste Naviair.

De amerikanske fly er landet i København på vej til eller fra lande som f.eks. Afghanistan, Jordan, Qatar, Pakistan, Saudi-Arabien og Rumænien. Allesammen lande, der for 10 år siden selv drev eller hjalp CIA med at drive såkaldte "black sites", som var hemmelige fængsler, hvor terrormistænke blev afhørt, fængslet uden rettergang og udsat for tortur.

I årene efter 11. september 2001 blev flere personer kidnappet af CIA og fløjet ud til disse fængsler i privatleasede fly, og nu er mistanken, at lignende flyvninger eller udleveringer finder sted i dansk luftrum, siger tidligere trafikchef i Københavns Lufthavn gennem 10 år, Hans Christian Stigaard.

- Det er svært ikke at have en mistanke, når vi ved, hvad der tidligere er foregået, og hele hemmeligholdelsen her virker ejendommelig, siger Hans Christian Stigaard, der har set de flyveplaner og landingstilladelser, Radio24syv har fået indsigt i.

Ekspert om overvågning: USA tæskede Danmark til samarbejde

Han undrer sig blandt andet over, at et konkret fly fra Saudi-Arabien på vej til Miami, USA, mellemlander i København, for Danmark ligger ikke 'naturligt' på ruten i forhold til at gennemføre tankning. Medmindre flyet havde et klart formål i Danmark, ville det være en omvej at lande i København for at tanke brændstof, siger han.

- Hvis man skal fra Saudi-Arabien til USA og skal tanke brændstof undervejs, så gør man det ikke i København - medmindre man har et ærinde. Det ville være en omvej. I stedet ville man eksempelvis lande i Shannon-lufthavnen i Irland, eller en anden lufthavn der ligger mere naturligt i forhold til flyvningen og tanke der, siger Hans Christian Stigaard.

Det konkrete flys formål i Danmark er overstreget og hemmeligholdt i de dokumenter, Radio24syv har fået indsigt i.

Også fra politisk hold undrer man sig over mørklægningen, og Enhedslistens udenrigsordfører Nikolaj Villumsen hæfter sig især ved de lande, som er nævnt i flyveplanerne.

- Det er meget bekymrende, at vi slet ikke aner, hvad de her flyvninger er - ikke mindst fordi de går til og fra lande, som har en udbredt brug af tortur, siger han.

Nettet koger: Er Pokémon Go forlænget arm for CIA?

De tre fly, som Radio24syv har undersøgt, har registreringsnumrene N223GA, N616RK og N977GA, og sidstnævnte fly har tidligere været brugt af CIA i udleveringssager.

Siden 2010 har det været ejet af den amerikanske regering, og flyet holdt i sommeren 2013 klar i Københavns Lufthavn til at opsamle whistlebloweren Edward Snowden i tifælde af, at han ville søge asyl i Danmark.

De to øvrige fly, N223GA og N616RK, er ifølge det amerikanske luftfartsvæsen (FAA) privatejede, men en gennemgang af flyenes historik viser, at begge fly enten har været ejet eller fortsat ejes af firmaer, der kan sættes i forbindelse med CIA.

For eksempel var flyet med registreringen N223GA, der flere gange i de senere år er landet i København, tidligere ejet af en fond i banken Wells Fargo med base i Salt Lake City, Utah, og fly knyttet til denne fond blev ifølge et omfattende britisk forskningsprojekt anvendt af CIA til fangetransporter.

Det skal understreges, at Radio24syv ikke kan dokumentere, at der har været fanger ombord på de nye flyvninger i Københavns Lufthavn.

Ifølge de amerikanske flymyndigheder er flyet N223GA i dag ejet af en lille virksomhed i Florida med kun få ansatte, men det strider mod de dokumenter, som Radio24syv har fået udleveret hos de danske luftfartsmyndigheder.

Siden 2012 er flyet landet i Københavns Lufthavn syv gange, og i de landings-ansøgninger, som USA har sendt til de danske myndigheder, fremgår det, at flyvningerne gennemføres af Justitsministeriet i USA med FBI-ansatte ombord.

Af dokumenterne fremgår det, at formålet med landingerne er "U.S. Government Business", men yderligere beskrivelser af, hvad missionen er, hvorfor flyet lander i København eller hvad flyet indeholder, fremgår ikke, eller også er det overstreget af danske myndigheder.

Se også: USA: Flere tusinder dræbt af droner uden for krigszoner

For eksempel forlod Gulfstream-flyet N223GA i begyndelsen af august 2013 Manassas-lufthavnen i USA med et hemmeligt formål og satte kursen mod Irland og Cypern, hvor flyet havde kortere ophold, inden det ankom til Saudi-Arabien den 6. august.

Ifølge dokumenterne står den amerikanske stat bag flyvningen, og en ekstra person var med, da flyet et par timer senere forlod Saudi-Arabien, men om det er et ekstra besætningsmedlem eller en tilbageholdt person, vides ikke.

Efter godkendelse fra Naviair og den amerikanske ambassade i Danmark landede det pågældende fly den 6. august 2013 klokken 18 i Københavns Lufthavn, hvorfra det en time senere fløj videre til Miami i USA med samme antal personer ombord.

Uden at forholde sig konkret til de nye flyvninger siger seniorforsker ved DIIS, Flemming Splidsboel Hansen, at en uformel tilladelse af amerikanske fangeflyvninger i dansk luftrum kunne være et resultat af det gode efterretningssamarbejde mellem Danmark og USA.

- Det kunne afspejle en konkret politisk studehandel, eller også ved man, at det i Danmark ikke vil give så meget postyr, hvis det skulle blive afsløret. Vi har jo fået en robust efterretningskultur over årene, og tidligere sager om CIA-flyvninger og 'renditions' har ikke givet de store skvulp, og på den måde accepterer vi måske mere end tidligere, siger han.

En anden relevant detalje, der fremgår af de flyveplaner, Radio24syv har fået indsigt i, er de landingsafgifter og den service, som de amerikanske fly har skullet betale for, når de er landet i Danmark fra 2011-2016.

Betalingen for afgifter og service har været faktureret til firmaet 'Jeppesen Trip Planning Services'.

Se også: Ekspert: Hemmelige dokumenter afslører NSA-overvågning af COP15

Firmaet er et af Boeings datterselskaber og sælger normalt manualer og flyvekort til piloter og luftfartsselskaber i hele verden, men tilbage i 2006 afslørede det amerikanske tidsskrift The New Yorker, at Jeppesen Trip Planning Services var CIAs 'rejseselskab', og at efterretningstjenesten fik logistisk hjælp af Jeppesen til at udføre fangeflyvningerne.

Ifølge The New Yorker foregik det ved, at særligt udpegede ansatte hos Jeppesen hjalp med det praktiske ved at lave flyveplaner, få tilladelse til at overflyve andre lande, booke hotel til CIA-ansatte og sørge for, at flyene fik service, når de landede i forskellige lufthavne.

Tidligere trafikchef Hans Christian Stigaard fra Københavns Lufthavn, der udmærket kender Jeppesens ydelser, har dog aldrig før hørt, at firmaet skulle være involveret i fangeflyvninger.

- At man sender fakturaer for landingsafgifter til Jeppesen - det er virkelig ejendommeligt, for normalt fakturerer man til dem, der opererer flyet, men i de her tilfælde er det åbenbart svært at finde ud af, hvem der i realiteten opererer eller ejer flyet, siger han.

Andre af de omtalte fly, der er landet i København, har modtaget støtte af det danske handlingselskab 'ASE Handling,' der har bistået med brændstof, overnatning og mad til flyets besætning, hvorefter regningen er sendt til Jeppesen Trip Planning Services.

ASE Handling har ikke ønsket at kommentere sagen over for Radio24syv.

Det vakte opsigt i hele verden, da CIAs fangeprogram blev afsløret for 10 år siden - også i Danmark, hvor en arbejdsgruppe i Udenrigsministeriet i 2008 undersøgte om CIA via dækselskaber og i privatleasede fly havde passeret dansk luftrum med fanger ombord. Konklusionen var, at fangeflyvninger i Danmark hverken kunne be - eller afkræftes, og dermed var det uklart, om den danske stat havde medvirket til tortur.

Alligevel understregede daværende udenrigsminister i USA, Condoleezza Rice, over for Danmark, at man ikke længere ville foretage fangeflyvninger gennem dansk luftrum, før danske myndigheder havde godkendt konkrete flyvninger.

Og i en verbalnote fra 2008 sendt til USA påpegede den danske ambassade i Washington, at enhver flyvning i dansk luftrum med fanger ombord på forhånd skal have en helt specifik godkendelse af danske myndigheder.

Se også: Snowden: Danmark giver millioner af efterretninger til USA

Radio24syv har derfor spurgt Udenrigsministeriet, hvor mange anmodninger og tilladelser til fangeflyvninger, der siden 2010 er givet til USA, men ministeriet er ikke vendt tilbage på forespørgslen.

Enhedslistens Nikolaj Villumsen vil nu rejse sagen og de nye flyvninger over for den nye udenrigsminister, Anders Samuelsen (LA).

- Det er fuldstændig ubegribeligt, at de her kontroversielle flyvninger finder sted trods de tidligere skandaler med CIA-flyvninger over dansk lufrttum, og derfor mener jeg, at det er afgørende, at vi får en afklaring på, hvad der helt præcist foregår her," siger han til Radio24syv.